# Sluttrapport KJM3050/4050 Kjemididaktikk våren 2023

I år var det bare bachelorstudenter, så det var bare KJM3050 som gikk. Emnet hadde 13 deltagere i utgangspunktet, men én falt fra tidlig i løpet. Vi klarte oss dermed med ett labparti. Halvparten av studentene var fra lektorprogrammet og den andre halvparten fra kjemiprogrammet. Mange i den sistnevnte gruppen planla å ta 40 studiepoeng eller mer i vårsemesteret.

Det er utarbeidet skriftlige risikovurderinger for laboppgavene i første del av emnet (i andre del er det studentene selv som risikovurderer). Disse bør integreres bedre i undervisningen neste gang. Det er også utarbeidet retteveiledning for flere laboppgaver, men det var fortsatt nødvendig med en del diskusjoner og avklaringer med labveilederne, spesielt med tanke på når man skal godkjenne labrapporten med redusert poengsum og når man skal underkjenne. Dette er nyttige diskusjoner. Det var ulike praksis på i hvilken grad man skulle gradere poengsum for hverandrevurdering. Dette bør vi avklare i forkant av neste undervisning.

Det var dårlig oppmøte i enkelte undervisningsøkter, spesielt mot slutten av semesteret. Underveisvurderingen ble noe amputert, da det bare var to studenter til stede den dagen. Vi fikk likevel nyttige tilbakemeldinger. Studentene var i hovedsak fornøyd, men etterlyste didaktisk stoff rundt grunnleggende kjemi som bindinger og stoffmengde. Dette er tema som belyses i KJM5050, men vi kan se om det er deler som kan inkluderes i dette emnet uten å få for mye pensumoverlapp.

Vi opplever at det er samsvar mellom vurdering og studentens opplevelse av egen prestasjon.

I forrige oppsummering vurderte vi å legge inn en økt om regning hvis det var plass. Siden semesteret begynte en uke senere enn vanlig og vi hadde undervisning på mandager, ble det ikke plass, så det punktet kan stå til neste gang.

**Endringer til neste gang:**

* Samkjøre poenggiving på hverandrevurderingene
* Få risikovurderingene inn som en fast del av prelab
* Vurdere å legge inn en økt om regning i kjemi hvis det er plass.

Vennlig hilsen Karoline, emneansvarlig KJM3050/4050